No Reply (Beatles-sang)

«No Reply» er en sang med The Beatles som hovedsakelig ble skrevet av John Lennon med litt hjelp fra Paul McCartney, og offisielt kreditert Lennon/McCartney. Sangen ble først utgitt 4. desember 1964 som åpningsspor på gruppens fjerde britiske album Beatles For Sale. I USA ble den utgitt 15. desember 1964 på albumet Beatles '65; også der var den åpningsspor.Lewisohn, Mark (1988). The Beatles Recording Sessions. New York: Harmony Books. ISBN 0-517-57066-1 s. 200/201

 Bakgrunn 

Tekstens jeg-person prøver å nå kjæresten sin på telefonen, men det er andre i familien hennes som svarer og informerer at hun ikke er hjemme. Dette blir ikke trodd siden hun ble sett mens hun leide en annen mann mens hun var på vei hjem. Teksten var inspirert av «Silhouettes» – en hit med The Rays i 1957.Sheff, David (1981). The Playboy Interviews with John Lennon & Yoko Ono ISBN 0-425-05989-8 McCartney hjalp til å skrive sangen ferdig.Miles, Barry (1997). Paul McCartney: Many Years From Now. New York: Henry Houston, Texas, USA: Holt and Company. ISBN 0-8050-5249-6 s. 176

Det musikalske i strofene «I saw the light» og «I nearly died» ligner veldig på «Wo-o-ow I» fra «When I Get Home».MacDonald, Ian (2005). Revolution in the Head: The Beatles' Records and the Sixties (andre utgave). London: Pimlico. ISBN 1-844-13828-3 s. 103

 Innspilling 

3. juni 1964 hadde The Beatles først en foto-session i morgentimene. Ringo Starr ble syk og ble sendt i full hast til sykehus, mens de øvrige medlemmene Lennon, McCartney og George Harrison dro til Abbey Road Studios. I løpet av kvelden lagde de tre blant annet en demo av «No Reply» som var planlagt at Tommy Quickly skulle gi ut på singel. Quickly spilte den riktignok inn, men den ble aldri utgitt. Men opptaket med Lennon, McCartney og Harrison ble utgitt på Anthology 1 i 1995. Lennon og McCartney synger hver setning sammen. Instrumentene som høres er rytmegitar, bass og trommer.Anthology 1 – informasjon i heftet som fulgte med utgivelsen (s. 40/41)Lewisohn, Mark (1992). The Complete Beatles Chronicle: The Definitive Day-By-Day Guide To The Beatles' Entire Career. London: Pyramid Books. ISBN 1-855-10021-5 s. 160/161 Det er mest naturlig å tro at den som mestret trommer best etter Ringo Starr i gruppen, var McCartney (han spiller trommer på «Back in the USSR», «Dear Prudence» og «The Ballad of John and Yoko» og hele Band on the Run albumet til Wings), og han sitter trolig bak trommene på dette opptaket. Ellers er det et eller annet med ordene «your face» som gjør at Lennon og McCartney drar på smilebåndet sammen.

Innspillingen som ble gitt ut offentlig på Beatles For Sale og Beatles '65, ble festet til teip 30. september 1964, og det ble spilt inn åtte tagninger. Lennons stemme var sliten etter alt studioarbeidet, derfor var McCartney nødt til å trå til på de høyeste tonene siden Lennon ikke nådde opp (à la «A Hard Day's Night») Grunnkompet besto som vanlig av trommer, bass, akustisk gitar og elektrisk gitar. Etter det la de på piano, stortromme og symbalkrasj der hvor det ekstra markeres (etter strofer som «I saw the light», «I nearly died» og «no reply»). Vokal fra Lennon og McCartney ble innspilt to ganger, mens håndklapp og mer piano ble lagt på mellomverset.

Harrisons elektriske gitar er nærmest druknet i lydmiksen og høres best rundt strofen «I saw you walk in your door». Gitaren høres bedre på tagning 2 som også ble utgitt på Anthology 1 (i tillegg til demoen fra 3. juni 1964). Til tross for diverse feil, velger de å spille ferdig sangen. Lennon begynner å synge mellomverset enda en gang mens de andre stopper. På tagning fem gjentok de dette mellomverset, og det forlenget sangen med cirka et minutt, men den idéen ble senere sløyfet.Anthology 1 – informasjon i heftet som fulgte med utgivelsen (s. 44)Lewisohn, Mark (1988). The Beatles Recording Sessions s. 49

 Musikere og instrumenter 

John Lennon: akustisk gitar, håndklapp, vokal
Paul McCartney: bass, håndklapp, harmonivokal
George Harrison: elektrisk gitar, håndklapp
Ringo Starr: trommer, håndklapp
George Martin: piano

Gruppen spilte aldri «No Reply»  offentlig på konserter.

 Coverversjon 
 Gary Holton & Casino Steel – albumet Part II fra 1982. Deres versjon ble også utgitt på singel som nådde femteplass to ganger på VG-lista.Gary Holton & Casino Steels versjon av «No Reply» på VG-lista. De spilte inn en musikkvideo til den også som ble innspilt i Florida i 1981.Holton/Steels musikkvideo til «No Reply».

Referanser

 Eksterne lenker 
 Sangteksten (presentert på The Beatles' offisielle webside)

Kategori:The Beatles-sanger
Kategori:Britiske sanger
Kategori:Sanger skrevet av Lennon/McCartney
Kategori:Sanger fra 1964